
Отменена с Решение №9, Протокол №2 от 22.02.2018 г.

НАРЕДБА
ЗА РЕДА И УСЛОВИЯТА ЗА ОТГЛЕЖДАНЕ НА ЖИВОТНИ  
НА ТЕРИТОРИЯТА  НА ОБЩИНА ПИРДОП 
РАЗДЕЛ І

ОБЩИ ПОЛОЖЕНИЯ

Чл.1.(1) Тази Наредба регламентира реда и условията за отглеждане на домашни животни  на територията на община Пирдоп. (наредбата не се отнася за кучетата, чието отглеждане е уредено в Наредбата за регистрация, стопанисване и контрол на кучетата в Община Пирдоп ).

(2) При отглеждане на домашни животни в количество по-голямо от необходимото за задоволяване на собствени нужди /за търговски цели/, важат изискванията на Наредба № 7 за хигиенните изисквания за здравна защита на селищната среда в която се определят задължителните изисквания и норми за осигуряване здравната защита на селищната среда и прилежащата й територия и редът за определяне на хигиенно- защитни зони.

РАЗДЕЛ ІІ
ОБЩИ РАЗПОРЕДБИ
Чл.2.  На територията на общината при стриктно спазване на санитарно-хигиенни изисквания могат да се отглеждат /затворено/ домашни животни върху собствения имот.

 Чл.3.(1) В град Пирдоп постройки на допълващо застрояване за отглеждане на домашни животни могат да се  изграждат по изключение само съобразно единен на зоната режим на ползване и застрояване, съгласно определените норми както следва:
т.1 На три метра от дворищно-регулационната линия, при условие, че отпадъчните води се отвеждат в собствения парцел, включени в канализацията.

т.2 На шест метра от жилищните сгради, находящи се в дворното място, както и от сградите от съседните имоти.

(2) При невъзможност за спазване на разстоянията по чл.3 ал.1 е необходима нотариално заверена декларация за съгласие от съседите.
            (3) Стопанските сгради трябва да се изграждат, разполагат и оборудват така че да отговарят на условията съгласно чл.42, чл.44 и чл.45 от Закона за устройство на територията.

Чл.4. Допуска се отглеждане на пчелни семейства в индивидуални имоти, намиращи се във вилни зони, населени места и квартали, предвидени за малоетажно строителство, както и други имоти извън регулационните граници на населените места.

Чл.5.(1)Собствениците на животни  са длъжни да изградят и поддържат септични ями и торища в УПИ, съобразно техническите и санитарно-хигиенните изисквания разстояние не по-малко от 3 метра от границите имота.

(2) Стопаните на селскостопански животни осигуряват места в своя двор за временно депониране (съхранение) на животинските остатъци (тор). Допуска се депонирането на тора да се извършва и на собствени на домакинствата места, отстоящи на повече от 300 метра извън населеното място, като следва да имат в дворовете си изградени места за временно съхраняване на тора, при спазване на отстоянията цитирани в чл.3 ал.1.

(3) Ежедневно да се изнася от селскостопанските сгради торовата маса на определеното за целта място в рамките на собствения УПИ (парцел).


(4) Торовата маса да се извозва извън границите на парцела на собственика на животните на определените за целта торища. След превишаване на 1 куб.м., се допуска торовата маса да  се депонира на собствена земеделска земя.


(5) Задължението за изграждане и поддържане на септични ями и торища в собствените имоти се отнася и за лицата, които отглеждат животни  извън регулацията на населените места на общината.

(6) Собствениците на селскостопански животни осигуряват място за временно депониране на оборския тор в собственото си или съсобствено дворно място, по начин, по който не допускат превишаване на пределно допустимата концентрация на вредни вещества в атмосферния въздух в съседен жилищен имот, съгласно разпоредбите и нормите на действащото законодателство. 
Чл.6. Животинските трупове в срок до 24 часа от настъпване на смъртта се извозват до трупосъбирателни площадки и екарисажи.

Чл.7.(1) Броят на отглежданите животни в гр.Пирдоп се определя конкретно за всеки случай на базата на необходимата площ за съответния вид, съгласно ветеринарните и санитарно-хигиенни изисквания.


(2) Отглеждането на впрегатен добитък /коне, магарета/ до 1 бр.и с приплодите им до 1 годишна възраст е,  както следва:

а) Едър рогат добитък до 1 брой и с приплодите им до 3 месечна възраст:
- за говеда с тегло до 150 кг.- най-малко- 1,5 кв.м.

- за говеда с тегло от 150 до 220 кг.- 1,7 кв.м.

- за говеда над 220 кг.- 2,0 кв.м.


б) Дребен рогат добитък /овце, кози/ до 2 броя и приплодите им до 2 броя.
в) Свине майки до един брой заедно с приплодите им до 2 месечна възраст – по 2,25 кв.м. за всяка свиня майка.


г) Свине за угояване до 3 броя:


- 0,15 кв.м. за прасета с тегло до 10 кг.


- 0,20 кв.м. за прасета с тегло от 10 до 20 кг.


- 0,30 кв.м. за прасета с тегло от 20 до 30 кг.


- 0,40 кв.м. за прасета с тегло от 30 до 50 кг.


- 0,55 кв.м. за прасета с тегло от 50 до 80 кг.


- 0,75 кв.м. за прасета с тегло от 80 до 110 кг.


- 1,00 кв.м. за прасета с тегло над 110 кг.


д) Птици на открито до 20 бр.


е) Птици в клетки до 30 бр.


ж) Зайци-майки до 5 бр.

Чл.8.(1) Забранява се отглеждането на селскостопански животни в остарели паянтови и полумасивни стопански постройки, в които не може да се осигурят санитарно-хигиенните, ветеринарномедицинските изисквания за отглеждане на съответния вид животни, на нормативните изисквания за опазване на околната среда и които не са регистрирани като животновъдни обекти по реда на Закона за ветеринарномедицинската дейност /ЗВД/.

(2) Състоянието на постройките по ал.1 се констатира от компетентните длъжностни лица на Регионалната ветеринарно-медицинска служба /РВМС/ или Регионалната инспекция по опазване на околната среда и водите /РИОСВ/, по сигнал от контролните органи по тази наредба.
Чл.9.(1) Забранява се :

1.придвижване на неидентифицирани, съгласно разпоредбите на ЗВД, едри преживни животни (ЕПЖ), дребни преживни животни (ДПЖ) и свине в населените места на община Пирдоп;
2.движението на еднокопитни животни, използвани за животинска тяга на пътни превозни средства по улиците на населените места и републиканската пътна мрежа без свидетелство за собственост и здравен ветеринарномедицински паспорт; 
            3.отглеждането и пашата на селскостопански животни в обществени озеленени площи на жилищните територии, в това число всички паркове, градини, улично озеленяване, извънселищно озеленяване и паркове, гробищни паркове, на територията на спортни обекти, в междублоковите пространства, в дворовете на заведения за болнична помощ, училища, детски градини и детски ясли и заведения за социални грижи;
4.на физическите и юридически лица, които отглеждат селскостопански животни да замърсяват земната повърхност и почвата в населените места с оборски тор, торова течност и животински екскременти.
Чл.10.Забранява се отглеждането за лични нужди на животни в:
1. жилищните блокове;
2. Централна градска зона на гр.Пирдоп при граници - посочени в Приложението към настоящата наредба; 

3. имоти, граничещи с представителни обществени места и сгради, детски ясли и градини, болнични заведения, междублокови  пространства;
4. действащите санитарно-охранителни зони на водоизточници и водоснабдителни съоръжения;
5. жилищните сгради, сервизни помещения, тавани, балкони, мазета и гаражи;
 
6. до 1000 метра от границите на градското депо за твърди битови отпадъци.
Чл.11.(1)Кметът на Община Пирдоп и Кмета на кметство Душанци определят със Заповед терените за паша, маршрутите за предвижване до тях и местата за депониране на тора, когато това се прави извън личния двор на собствениците на селскостопански животни. 
          (2)Придвижване (събиране, групиране и извеждане на селскостопански животни на паша) на територията на общината става само по маршрути, определени със Заповед от Кмета на Общината.
Чл.12.Собствениците декларират в Община Пирдоп и кметство Душанци вида, пола и броя на притежаваните от тях животни, съгласно Закона за ветеринарномедицинската дейност.

Чл.13.Животните и животинските продукти се събират, транспортират, съхраняват, обработват, преработват или обезвреждат по начин, който гарантира пълна безопасност за здравето на хората и животните и за замърсяване на околната среда.

РАЗДЕЛ ІІІ

КОНТРОЛ И АДМИНИСТРАТИВНО-НАКАЗАТЕЛНА ОТГОВОРНОСТ

Чл.14.(1) За констатирани нарушения по настоящата Наредбата на нарушителите се налага административно наказание “глоба” в размер от 50.00 лв. до 200.00 лв.
(2) Лице, наказано за нарушение на тази наредба, което в период до една година от влизане в сила на наказателното постановление извърши ново нарушение, се наказва с глоба от 200.00 лв. до 1000.00 лв.

(3) Конкретният размер на глобата за всяко отделно нарушение се определя от Кмета на Община Пирдоп. 

Чл.15.(1) Нарушенията по Наредбата се установяват с акт от длъжностните лица в Общинската администрация, определени със заповед на Кмета на Община Пирдоп.

(2) Наказателните постановления се издават от Кмета на Община Пирдоп.
(3)Административно-наказателното производство се осъществява по реда на Закона за административните нарушения и наказания.

Чл.16.Изпълнението по  Наредбата се възлага на: Кмета на Община Пирдоп, Кмет на кметство Душанци, РПУ, РИОКОЗ и ДВСК.

Чл.17.При подадени писмени сигнали за нарушения по настоящата наредба в съсобствен имот или в етажна собственост, се извършва съвместна проверка от общинската администрация и съсобственика или председателя на етажна собственост, в присъствието на извършителя или собственикът на животно.

Чл.18.При установяване на нарушения по настоящата  наредба, извършителят или собственикът на животно се глобява със сума по чл.14, като му се дава писмено предписание за отстраняване на нарушението в срок, определен от Общинската администрация.  
РАЗДЕЛ ІV

ЗАКЛЮЧИТЕЛНИ РАЗПОРЕДБИ

§1.Наредбата се приема на основание чл.21 ал.2 от Закона за местното самоуправление и местната администрация.

§2.Наредбата да се сведе до знанието на населението на община Пирдоп чрез публикуването й в Информационния бюлетин на Община Пирдоп и на интернет – страницата й, огласяването й по местен радиовъзел и провеждането на отворени срещи с гражданите. 
§3.Наредбата е приета с Решение № 131 / 10.09.2008г. на Общински съвет Пирдоп, Протокол № 11/ 10.09.2008г. и влиза в сила 30 дни след датата на приемането й. §4.Привеждането на личните стопанства в съответствие с изискванията на тази Наредба да се извърши в тримесечен срок от влизането й в сила. В случай на търпимост на сградите съгласно § 16 от Закона за устройство на територията, да се наложат следните ограничителни условия:
· да не се увеличава броя животни;

· да не се разширява постройката;

· да се извършват само належащи ремонти.

§5.Приходите от наложените наказания по настоящата наредба постъпват в бюджета на Община Пирдоп.

§6.Наредбата за реда и условията за гледане на животни и птици на територията на Община Пирдоп може да бъде изменяна по реда на нейното приемане.
Приложение  към чл.10, т.2 

НА  НАРЕДБА  ЗА  РЕДА И УСЛОВИЯТА ЗА ОТГЛЕЖДАНЕ НА ЖИВОТНИ НА ТЕРИТОРИЯТА НА ОБЩИНА ПИРДОП

В ГРАД  ПИРДОП СЕ ОБОСОБЯВА ЦЕНТРАЛНА ГРАДСКА ЗОНА:
Север – площад “Скалата”, ул.”Панагюрско шосе”, ул. ”Княз Момчил Пирдопски”
Юг – ул. ”Александър Груев”, ул. ”Капитан Баторски”
Изток – ул. ”Славци” от ул. „Княз Момчил Пирдопски” до ул. ”Капитан Баторски”

Запад – ул. ”Оборище”, ул. ”Тодор Влайков” 
